Isizalwane seZimbabwe Siphila Nzima eBotswana Ngemva Kokudutshulwa
Umnumzana Gift Ncube walahlekelwa yizandla zonke ngemva kokudutshulwa ngowayemqatshile bebanga ukuthi wayesefuna inhlawulo emsebenzini aye wenzile
GABORONE — Isizalwane seZimbabwe esihlala kwele Botswana uMnu. Gift Ncube owalahlekelwa yizandla zonke aze adutshulwe ngowayemqhatshile ngomyaka ka2013, uthi impilo iya isibalukhuni ngamandla kungela lapho angathola khona uncedo njalo engakatholi inhlawulo yokulimala kwakhe. Umnunzana Gift Ncube wahlangana lesimo azithola esekuso ezama ukuthola imbadalo ngomsebenzi ayewenzile ngomnyaka ka2013 esigabeni seMahalapye enkabeni yeBotswana. UNcube uthi wayeqeda ukuthonisa isikwelede sakhe senkulungwane ezimbili samaPula lapho umqhatshi wakhe wazonda ukuthi umthoniselani leyo mali, wakhipha isibhamu wamdubula engalweni. Ekufikeni kwakhe esibhedlela, odokotela bamtshela ukuthi kumele izandla zakhe ziqunywe. Ngalawo mazwi, amathemba kaNcube okuziphilisa ahle atshabalala. Lamhla uNcube uphila ngokucela ehlala phambi kwamavinkili elinde abaSamariya abalozwelo. “. Uthi noma nje abeBotswana benceda ayisibo bonke abathakazelela abeZimbabwe esithi abanye bayabuza ukuthi wayevele edingani. UNcube uthi kuyinhlanhla ukuthi uyaphila ngoba inhlonso kwakuyikuthi abulawe ngulowo owayesala ukumbhadala. Udaba lukaNcube selwangena emithethwandaba kodwa akukavunyelwana ukuthi inhlawulo azayithola yimalini, njalo kusalinde ukuthi owamdubulayo agwetshwe. Isimo sikaNcube ayisiyo ndaba ezimele yodwa ngoba bekhona abanengi abeZimbabwe abakhonona ngokungaphathwa kahle ngemva kokwenza imisebenzi emincane abanye bengatholi inhlawulo, kumbe bethola incosana abangakuvumelananga kuyo lapho beqatshwa.